ສະຫະລັດມີກຳລັງໃຈ ກ່ຽວກັບ ການປະຕິຮູບ ໃນມຽນມາ
ສະຫະລັດເວົ້າວ່າ ລັດຖະບານຊຸດໃໝ່ ຂອງມຽນມາ ປາກົດວ່າ ສະໜອງຕອບຫຼາຍຂຶ້ນ ຕໍ່ຄວາມຮຽກຮ້ອງ ຂອງປະຊາຊົນ
ສະຫະລັດກ່າວວ່າ ເປັນທີ່ປາກົດວ່າລັດຖະບານຊຸດໃໝ່ຂອງມຽນມາພວມດຳເນີນຄວາມ ພະຍາຍາມທີ່ຈະທຳການພົວພັນກັບພວກຝ່າຍຄ້ານແລະສັງຄົມພົນລະເຮືອນແຕ່ຍັງມີສິ່ງ ຈຳເປັນອີກຫຼາຍຢ່າງທີ່ຈະຕ້ອງໄດ້ກະທຳເພີ່ມຕື່ມ ໂຄສົກກະຊວງການຕ່າງປະເທດສະຫະລັດ ທ່ານນາງ Victoria Nuland ໃຫ້ຄວາມ ເຫັນກ່ຽວກັບການພົບປະຂອງລັດຖະບານມຽນມາກັບຜູ້ນຳພັກຝ່າຍຄ້ານທ່ານນາງ ອອງຊານຊູຈີແລະການຕັດສິນໃຈເມື່ອໄວໆມານີ້ ທີ່ຈະຍຸຕິໂຄງການສ້າງເຂື່ອນທີ່ເປັນ ບັນຫາຖົກຖຽງໂຕ້ແຍ້ງຢູ່ໃນພາກເໜືອຂອງມຽນມານັ້ນ ທ່ານນາງເວົ້າວ່າ ເປັນທີ່ປາ ກົດວ່າ ລັດຖະບານຊຸດໃໝ່ຂອງມຽນມາໄດ້ສະໜອງຕອບຫຼາຍຂຶ້ນຕໍ່ຄວາມຮຽກຮ້ອງ ຕ້ອງການຂອງປະຊາຊົນຫຼາຍກວ່າລັດຖະບານຊຸດກ່ອນ ທ່ານນາງ Nuland ເວົ້າວ່າ ສະຫະລັດໃຫ້ການສະໜັບສະໜຸນ ຕໍ່ທ່າອຽງຂອງການ ປະຕິຮູບຢູ່ໃນມຽນມາແລະທູດພິເສດຂອງສະຫະລັດຮັບຜິດຊອບກ່ຽວກັບເລື່ອງມຽນ ມາທ່ານ Derek Mitchell ກໍຈະທຳການຊຸກຍູ້ຢ່າງຂຸ້ນຂ້ຽວກ່ຽວກັບເລື່ອງນີ້ ແຕ່ທ່ານນາງກໍເວົ້າວ່າຍັງມີອີກຫຼາຍສິ່ງຫຼາຍຢ່າງທີ່ຈຳເປັນຈະຕ້ອງໄດ້ກະທຳກ່ອນທີ່ ສະຫະລັດຈະຍົກເລີກການລົງໂທດຂອງຕົນນັ້ນ ນອກນັ້ນທ່ານນາງ Nuland ຍັງກ່າວວ່າ ວໍຊິງຕັນໄດ້ສົນທະນາຫາລືເລື່ອງມຽນມາ ກັບຈີນແລະອິນເດຍ ຊຶ່ງເປັນເພື່ອນບ້ານຂອງມຽນມານັ້ນ